Peder Hvelplund (EL), 2025-09-04:
Tak for det, formand.
Jeg bliver nødt til lige at starte med at kommentere det, som Danmarksdemokraternes sundhedsordfører hr. Jens Henrik Thulesen Dahl startede med at sige, i forhold til at han berømmede sundhedsministerens store fornuft.
Der vil jeg sige, at der har vi i Enhedslisten større ambitioner.
Vi vil til hver en tid arbejde for at sikre, at vi får en endnu fornuftigere sundhedsminister, og også gerne bidrage til at sikre, at den sundhedsminister, vi har, gør brug af en endnu større grad af fornuft.
Så det er bare for at sige, at der har vi trods alt et større ambitionsniveau.
Vi er fuldstændig enige i intentionen, i forhold til at når vi har en rekrutteringsudfordring i forbindelse med sundhedsprofessionelle, skal det løses ved, at vi investerer i både uddannelse og i løn- og arbejdsvilkår her i landet frem for at begynde at dræne tredjelande for sundhedsprofessionelle, som de i øvrigt selv har brug for; manglen på sundhedsprofessionelle er jo global.
Derfor er løsningen ikke, at vi begynder at importere sundhedsprofessionelle, men at vi tværtimod gør det attraktivt at søge uddannelsen og blive i jobbet her i Danmark.
Vi er fuldstændig enige i intentionen og kommer også til at bakke op om forslaget.
Der er dog et par enkelte elementer i forslaget, som vi i hvert fald kommer til at forfølge i udvalgsbehandlingen, og det er netop spørgsmålet om, at man også lukker muligheden for de sundhedsprofessionelle, de sygeplejersker, der er i landet, i forhold til at kunne søge en evalueringsansættelse.
Som flere ordførere har været inde på, er der jo en række sundhedsprofessionelle, som i et meget stort omfang er sygeplejersker fra Iran, der er kommet herop under de forudsætninger, at vi har sagt, at vi har haft brug for dem.
De har fulgt de betingelser, vi har stillet, altså de har en godkendt uddannelse, de har bestået danskkravene i forhold til at komme ud at arbejde, men de kan ikke få en evalueringsansættelse.
Det betyder, at mange af dem er ude at arbejde inden for ældresektoren, hvor vi også har mangel på arbejdskraft, men hvor det kan være besværligt at indplacere dem rigtigt, altså som social- og sundhedsassistenter, og det betyder så, at de mange steder arbejder ufaglært, og det betyder så igen, at deres opholdsgrundlag forsvinder.
Og der er en karensperiode på 2 år i forhold til at kunne søge et fornyet ophold, og det udelukker dem så fra at kunne få en evalueringsansættelse.
Så for det første er jeg bekymret for den begrænsning, man nu lægger ind i forhold til at kunne søge en evalueringsansættelse, hvis man allerede er her.
For det andet er der også det med, at den klageret, man har, hvis man får afslag på en evalueringsansættelse, fjernes.
Jeg synes jo, det er en grundlæggende forudsætning i et samfund, at man også har muligheden for at kunne klage over en afgørelse og dermed også få prøvet, om den er i overensstemmelse med lovgivningen, eller om der er sket en fejl.
Så de to elementer vil vi forfølge i udvalgsbehandlingen.
Så det er klart, at jeg også vil opfordre til, at vi får set på nogle lempelser i forhold til de sundhedsprofessionelle, som er kommet til landet, altså som er her, som opfylder betingelserne, som har fået deres familier herop, og som bor og arbejder her i dag, så vi sikrer, at vi kan bruge deres kompetencer der, hvor vi har behov for dem, frem for at vi skal til at sende dem hjem.
Vi har jo eksempler; det er jo både læger, som arbejder som læger på akutmodtagelser, det er tandlæger, som arbejder som tandlægeassistenter, og det er som sagt også sygeplejersker, der arbejder ufaglært inden for ældresektoren.
De står i dag over for at blive sendt ud af landet, selv om de udfører funktioner, der er behov for.
Der har vi en række forslag til initiativer, man kunne tage for at sikre, at dem, der er kommet herop, og dem, der bor her og arbejder her, ikke skal sendes ud af landet, når de samtidig udfører funktioner, som vi har behov for.
Så det er også et spor, vi kommer til at arbejde hen ad.
Derfor kommer vi også til at stemme for lovforslaget, men vi vil gerne se på, om der kan skabes enighed om de to elementer i udvalgsarbejdet.
Dem skal vi have ændret.